b"\n_START_ARTICLE_\nExt4\n_START_SECTION_\nAjalugu\n_START_PARAGRAPH_\nPeamine ext3 erinevus ext2-st oli teatud t\xc3\xbc\xc3\xbcpi registreerimise \xe2\x80\x93 p\xc3\xa4evikupidamise (journaling) lisamine. Stabiilsuse tagamiseks ei v\xc3\xb5tnud Linuxi tuuma arendajad esialgu vastu ext3 t\xc3\xa4iendusi, millest paljud l\xc3\xb5i Cluster File Systems Lustre failis\xc3\xbcsteemi jaoks aastatel 2003\xe2\x80\x932006. Nende ettepanekul loodi ext3 arendusharu, mis nimetati ext4-ks. See v\xc3\xb5imaldas kogu arendustegevust teha ext3 kasutajaid h\xc3\xa4irimata. T\xc3\xa4iendused suurendasid j\xc3\xb5udlust ja failide salvestusmahtu. 28. juunil 2006 andis Theodore Ts'O teada plaanist hakata arendama ext4._NEWLINE_ext4 eelarendus-versioon tuli Linuxi tuuma 2.6.19. 11. oktoobril 2008 lisati paigad, mis m\xc3\xa4rkisid ext4 kui stabiilse ja kood lisati Linuxi tuuma 2.6.28 koodi repositooriumitesse. Sellega l\xc3\xb5ppes arendusfaas ja soovitati ext4 kasutusele v\xc3\xb5tta. 25. detsembril 2008 tuli v\xc3\xa4lja tuum 2.6.28, mis sisaldas ext4-faili\xc3\xbcsteemi. 15. jaanuaril 2010 teatas Google, et nad uuendavad oma andmete infrastruktuuri ext2-lt ext4-le. 14. detsembril teatas Google, et ext4 asendab YAFFS-i Android 2.3-l.\n_START_SECTION_\n\xc3\x9childuvus\n_START_PARAGRAPH_\nK\xc3\xb5iki kasutuses olevaid ext3-failis\xc3\xbcsteeme saab muuta ext4-ks. Failis\xc3\xbcsteemi saab uuendada ainult siis, kui failis\xc3\xbcsteem ei ole kirjutamiseks \xc3\xbchendatud._NEWLINE_ext2-failis\xc3\xbcsteemi ext3-ks muutmiseks kasutatav k\xc3\xa4sk:_NEWLINE_# tune2fs -j /dev/DEV_NEWLINE_ext4 v\xc3\xb5imaluste kasutusele v\xc3\xb5tuks kasutatav k\xc3\xa4sk:_NEWLINE_# tune2fs -O extents,uninit_bg,dir_index /dev/DEV_NEWLINE_P\xc3\xa4rast viimase k\xc3\xa4su kasutamist tuleb k\xc3\xa4ivitada programm fsck, korrigeerimaks failis\xc3\xbcsteemi struktuuri, mida tune2fs muutis:_NEWLINE_# e2fsck -fDC0 /dev/DEV_NEWLINE_Vormindamata failis\xc3\xbcsteemi uuendamise puhul kasutab ext4 uute andmete jaoks uut failistruktuuri. Uute andmete lisandumisel kirjutatakse need ext4 failis\xc3\xbcsteemi. Vanad andmed s\xc3\xa4ilitatakse muutumatu failis\xc3\xbcsteemiga. Tagasi muutmine ext3-ks ei ole v\xc3\xb5imalik, kuid failis\xc3\xbcsteemi saab \xc3\xbchendada ext3-na, mis kaotab k\xc3\xb5ik ext4 pakutavad eelised.\n_START_SECTION_\nFailis\xc3\xbcsteemi maht\n_START_PARAGRAPH_\nEelmine failis\xc3\xbcsteem ext3 toetab kuni 16 TB mahuga failis\xc3\xbcsteemi, kuhu saab paigutada kuni 2-terabaidiseid faile. ext4 puhul lisati 48-bitine plokkide adresseerimine. Selle tulemusel muutus ext4 failis\xc3\xbcsteemi tugi suuruseni 1 EB (1 EB = 1 048 576 TB) ning kasutatava faili maht kuni 16 TB. Toimub arendustegevus 64-bitise s\xc3\xbcsteemi kasutuselev\xc3\xb5tuks.\n_START_SECTION_\nAlamkataloogid\n_START_PARAGRAPH_\nSuurim v\xc3\xb5imalik arv alamkatalooge on ext4-s 64 000, mis on rohkem kui ext3 puhul. Seda arvu on v\xc3\xb5imalik suurendada kasutades dir_nlink v\xc3\xb5imalust. Lubamaks suuremaid kaustu ja j\xc3\xb5udluse hoidmiseks kasutab ext4 Htree indekseerimist. See v\xc3\xb5imalus on kasutusel alates Linux 2.6.23.\n_START_SECTION_\nUlatused\n_START_PARAGRAPH_\nUlatused (extent) asendavad traditsioonilist plokkide kaardistamise skeemi, mis on kasutusel ext2-s ja ext3-s. Ulatus koosneb paljudest j\xc3\xa4rjestikustest plokkidest, parandades suurte failide k\xc3\xa4sitlemise kiirust ja v\xc3\xa4hendades fragmenteerumist. \xc3\x9cks ulatus ext4-s suudab \xc3\xbchendada 128 MB ruumi 4 kB suuruselt. Seet\xc3\xb5ttu saab 4 ulatust \xc3\xbchendada \xc3\xbchte i-kirjesse. Kui fail koosneb rohkemast kui neljast ulatusest, siis on need indekseeritud  Htree'ga Traditsioonilist kaardistamismeetodit kasutades kuluks 128 MB faili jaoks 25 600 plokki, iga\xc3\xbcks neist 4 kB.\n_START_SECTION_\nHilistatud eraldus\n_START_PARAGRAPH_\nJ\xc3\xb5udluse parandamiseks ja fragmenteerumise v\xc3\xa4ltimiseks kasutatakse ext4 puhul meetodit, kus andmeplokkide asukoha \xc3\xbclesm\xc3\xa4rkimine toimub alles p\xc3\xa4rast andmete t\xc3\xa4ielikku kettale kirjutamist (delayed allocation).\n_START_SECTION_\nKiire fsck\n_START_PARAGRAPH_\nFailis\xc3\xbcsteemi kontroll kasutades  fsck on ext4 puhul kiirem. ext4 loob i-kirjete r\xc3\xbchmadele tabelid, milles on m\xc3\xa4rgitud kasutamata i-kirjed. Esmasel fsck kasutamisel tekitatakse vastav tabel. Kasutamata i-kirjeid fsck ei kontrolli. See kiirendab kontrollimisprotseduuri 2\xe2\x80\x9320 korda. Kiiruse muutus s\xc3\xb5ltub kasutatud i-kirjete hulgast.\n_START_SECTION_\nP\xc3\xa4eviku r\xc3\xa4sisumma\n_START_PARAGRAPH_\nP\xc3\xa4evik on kasutatavaim osa kettast, seega t\xc3\xb5en\xc3\xa4oliselt ka k\xc3\xb5ige enam m\xc3\xb5jutatud mehaanilistest riketest. Vigase \xc5\xbeurnaali j\xc3\xa4rgi andmete taastamine l\xc3\xb5peb suure t\xc3\xb5en\xc3\xa4osusega vigaste v\xc3\xb5i kadunud andmetega. R\xc3\xa4sisumma kontroll t\xc3\xb5stab failis\xc3\xbcsteemi usaldusv\xc3\xa4\xc3\xa4rsust, v\xc3\xb5imaldades v\xc3\xa4listada p\xc3\xa4eviku vigaste kirjete kasutamise. R\xc3\xa4sisumma kontrolli lisav\xc3\xa4\xc3\xa4rtus on see, et kaheetapilisest ext3 p\xc3\xa4eviku pidamisest saab \xc3\xbcheetapiline, mille tulemusena t\xc3\xb5useb kiirus kuni 20%.\n_START_SECTION_\nP\xc3\xa4eviku mittepidamine\n_START_PARAGRAPH_\nVajadusel on v\xc3\xb5imalik ext4 p\xc3\xa4evikupidamine v\xc3\xa4lja l\xc3\xbclitada. Sel juhul j\xc3\xb5udlus veidi paraneb. Reeglina seda aga ei kasutata, sest p\xc3\xa4evikupidamine tagab failis\xc3\xbcsteemi tervikluse ja salvestab toimuvad muutused logisse. P\xc3\xa4evik v\xc3\xb5imaldab p\xc3\xa4rast planeerimatut t\xc3\xb6\xc3\xb6katkestust taastada failis\xc3\xbcsteemi tervikliku seisu v\xc3\xb5imalikult v\xc3\xa4ikeste kadudega.\n_START_SECTION_\nUuendatud ajam\xc3\xa4rgid\n_START_PARAGRAPH_\nArvutite kiiremaks muutmine on tekitanud olukorra, kus sekunditel p\xc3\xb5hinev ajaarvestus ei ole enam piisav. Selle probleemi lahendamiseks kasutatakse ext4 puhul aja m\xc3\xa4rkimiseks nanosekundeid. Kahe biti lisamisega ajam\xc3\xa4rkimise tabelisse nihkus  2038. aasta probleem edasi 204 aastat.\n_START_SECTION_\nKriitika\n_START_PARAGRAPH_\nEhkki ext4 sisaldab uusi ja parandatud v\xc3\xb5imalusi, on tegemist siiski vana tehnoloogiaga. Muudatustele vaatamata ei ole tegemist suure edasiminekuga. Loodetakse, et Btrfs on edumeelsem, kasutades paljusid tehnilise lahenduse ideesid, mida kasutab n\xc3\xa4iteks ZFS."